Avainsanat

Tiivistelmä



Avainsanat

1. Kumoamiskanne - Komission päätös, joka edellyttää monitahoisten taloudellisluonteisten arvioiden tekemistä - Tuomioistuinvalvonnan rajat - Hallintosubjektille annettujen takeiden noudattaminen

(EY:n perustamissopimuksen 173 artikla (josta on muutettuna tullut EY 230 artikla))

2. Kilpailu - Hallinnollinen menettely - Kantelujen tutkiminen - Komission velvollisuudet

(Neuvoston asetuksen N:o 17 3 artikla; komission asetuksen N:o 99/63/ETY 6 artikla)

3. Kumoamiskanne - Kumoamistuomio - Vaikutukset

(EY:n perustamissopimuksen 176 artikla (josta on tullut EY 233 artikla))

Tiivistelmä

1. Kun tuomioistuimen suorittaman valvonnan kohteena ovat sellaiset komission toimet, jotka edellyttävät monitahoisten taloudellisluonteisten arviointien tekemistä, valvonta kohdistuu ainoastaan siihen, että menettelysääntöjä ja perusteluvelvollisuutta on noudatettu, että tosiseikat pitävät asiallisesti paikkansa, että näitä tosiseikkoja ei ole arvioitu ilmeisen virheellisesti ja ettei harkintavaltaa ole käytetty väärin. Tilanteessa, jossa komissiolla on tehtäviensä hoitamisen edellyttämää harkintavaltaa, yhteisön oikeusjärjestyksen sisältämien takeiden noudattamisella hallintomenettelyssä on erityisen perustavanlaatuinen merkitys. Näihin takeisiin kuuluu muun muassa toimivaltaisen toimielimen velvollisuus tutkia huolellisesti ja puolueettomasti kaikki käsiteltävänä olevan tapauksen kannalta merkitykselliset seikat.

( ks. 53-54 kohta )

2. Kun komissio tutkii sille asetuksen N:o 17 3 artiklan nojalla esitettyjä kanteluja, sillä ei ole velvollisuutta suorittaa tutkintaa, mutta asetuksen N:o 17 3 artiklassa ja asetuksen N:o 99/63/ETY 6 artiklassa säädetyt menettelylliset takeet edellyttävät kuitenkin, että se tutkii huolellisesti kantelijan sen tietoon saattamat tosiseikat ja oikeudelliset seikat sen arvioimiseksi, ilmeneekö niistä käyttäytymistä, joka on omiaan vääristämään kilpailua yhteismarkkinoilla ja vaikuttamaan jäsenvaltioiden väliseen kauppaan.

Vaikka komissiolla ei ole velvollisuutta suorittaa tutkintaa kaikkien sen käsiteltäväksi saatettujen kantelujen osalta, kun se päättää aloittaa tällaisen tutkimuksen, sen on kuitenkin - jollei asianmukaisesti yksilöityjen syiden vuoksi ole toimittava toisin - tehtävä se vaaditulla huolella ja tunnollisuudella sekä viipymättä, jotta se voi asiaan täysin perehtyneenä arvioida kantelijoiden sille esittämät tosiseikat ja oikeudelliset seikat.

( ks. 55-56 kohta )

3. Toimielimen, joka on antanut kumotun toimen, on kumoamistuomion noudattamiseksi ja pannakseen sen täysin täytäntöön noudatettava tuomion tuomiolauselman lisäksi tuomiolauselman taustana olevia perusteluja, jotka ovat tuomiolauselman välttämätön tuki, sillä perustelut ovat välttämättömiä määritettäessä sitä, mitä tuomiolauselmassa tarkasti ottaen on lausuttu. Nimenomaan perusteluissa yksilöidään täsmällisesti se toimenpiteen kohta, joka on katsottu lainvastaiseksi, ja nimenomaan niistä käyvät ilmi tarkasti ne syyt, joiden vuoksi tuomiolauselmassa mainittu toimenpiteen kohta on katsottu lainvastaiseksi ja jotka asianomaisen toimielimen on otettava huomioon, kun se korvaa kumotun toimen toisella toimenpiteellä.

( ks. 101 kohta )